A La Masia nevének említése jó ideje büszke borzongást vált ki a Barcelona szurkolóiból - ez a bunker mélyén rejtegetett titkos fegyver, a hétpecsétes lakat alatt őrzött Szent Grál, a klub érrendszerébe vért pumpáló szív -, de a világszerte kijáró, teljes körű elismerést igazából csak az utóbbi pár évben söpörte be magának, legnagyobb részt a spanyol válogatott sikereinek köszönhetően (a világbajnok keret hét egykori La Masia-növendéket tartalmazott). 

A Cruyff által megálmodott, aztán tovább építgetett-szépítgetett modellt még a legelborultabb madridisták is irigylik a Barçától, ennek ellenére kevesen tudnánk precízen elmagyarázni, hogy pontosan miként is épül fel részleteiben, hogyan alakult a történelme, és hogy mely okok vezethettek ahhoz, hogy bár a világ összes élcsapata rendelkezik hasonló akadémiával és kollégiummal, mégis éppen ez válhatott a földkerekség etalon sztárgyárává. Hajtás után jonheagle főként a közelmúlt lényeges eseményeire fókuszálva térképezi fel a rendszert cakkumpakk.

La Masia.

Maga a La Masia tulajdonképpen egy kis kőépület közvetlenül a Camp Nou szomszédságában, a neve farmházat jelent, utalva az eredeti funkciójára. A teljes neve La Masia de Can Planes, 1702-ben épült. A Barça-utánpótlás ezen a néven került be a köztudatba, Spanyolországban a futballakadémiák egyébként „La Cantera”(=kőfejtő)-ként ismertek, innen ered az itteni fiatalok „canteranos” elnevezése is. Amikor az 50-es évek elején kiderült, hogy a klub kinőtte addigi stadionját - a Les Corts-ot -, elkészültek a tervek a Camp Nou felépítésére, és az épület ebben az időszakban az építők, a tervezőmérnökök és munkatársaik műhelye volt. A stadion 1957. szeptember 24.-i felavatása után átmenetileg üresen maradt. Enric Llaudet elnöksége alatt a klub megvásárolta az épületet, felújították és kibővítették, ezután lett a vezetőség központja, melyet 1966. szeptember 26.-án nyitottak meg. Ahogy a klub növekedett, az épület már kicsinek bizonyult, így az irodákat át kellett költöztetni. Egy darabig ismét kihasználatlanul állt, majd Johan Cruyff – aki maga is az Ajax Akadémia tagja volt - javaslatára Josep Nunez elnöksége alatt ruházták fel jelenlegi funkciójával: a Barcelonától távol élők bentlakásos iskolája lett. 1979. október 20.-án nyitották meg, az első igazgató Oriol Tort volt.

Maga az épület kétszintes, 610 m2 alapterülettel, található benne konyha, étkező, nappali, könyvtár, irodahelyiség, fürdőszobák, tusolóhelyiségek és négy hálóterem. Kollégiumi rendszerben összesen hatvan 11 és 17 év közötti gyerek lakhelye, ebből csak 12-en alszanak konkrétan ebben az épületben, a többiek éjszakára a stadion körüli házakban kerülnek elhelyezésre. A 2010-2011-es szezonban 48 focista, 11 kosaras és egy jégkorongos srác élte itt mindennapjait.

Az elmúlt 30 évben több mint 500 gyerek fordult meg a kollégiumban, melynek első sikeres neveltje Guillermo Amor volt, aki 11 éves korában került Barcelonába, majd 19 éves korában az első csapathoz. Két évvel később követte őt Carles Busquets, Albert Ferrer és Pep Guardiola is, mindannyian Cruyff edzősége idején. A kollégium mai napig legkiemelkedőbb éve az 1987-es korosztály lett, melyet Fábregas, Messi, Piqué és Pedro neve fémjelez. 2009-ben Messi az első játékos lett, aki a La Masiából érkezve elnyerte a futballban egyénileg elérhető legrangosabb elismerést. A program az egyik legnagyobb költségvetésű Európában, éves kiadásai jelenleg nagyságrendileg 5-8 millió eurót jelentenek a klub kontójára.

A teljesség igénye nélkül az utánpótlásból kikerült ismertebb játékosok névsora: Quique Álvarez, Guillermo Amor, Mikel Arteta, Sergi Barjuán, Carles Busquets, Sergio Busquets, Marc Crosas, Jordi Cruyff, Cesc Fábregas, Albert Ferrer, Luis Garcia, Josep Guardiola, Xavi Hernández, Andrés Iniesta, Bojan Krkic, Lionel Messi, Thiago Motta, Fernando Navarro, Gerard Piqué, Iván de la Pena, Oleguer Presas, Carles Puyol, Pepe Reina, Pedro Rodriguez, Victor Valdés, Giovani dos Santos, Gabri Garcia.

A közelmúlt történelme és a nagy reform Miközben.

2007 májusában az első csapat újkori virágzását élte (ha a trófeákat a saját hülyeségéből kifolyólag éppen el is bukta), a színfalak mögött kisebb katasztrófa rázta meg az FC Barcelonát. A Barça B lecsúszott a negyedik osztályba - amire a ’74-’75-ös szezon óta nem volt még példa -, és ezzel gyakorlatilag a C csapat szintjén lett kénytelen ellenfelekkel és kihívásokkal szembesülni. A klub vezetőségében hamar megszületett a végkövetkeztetés: a B csapat egy lélek nélküli, jövőtlen, világos és megalapozott célok nélküli csapat, amelyik alkalmatlan arra, hogy az első csapat számára játékosokat nevelhessen ki. A negyedik osztály szintje képtelenné teszi, hogy a játékosok fejlődhessenek, a rendszer egészében véve kilátástalan és elvesztette értelmét.
 A Barça Atlétic nem képes ambícióval táplálni a játékosokat, testetlen, tompa, hasztalan kapocs a rendszerben. Ez egy csapat éppen csak megfelelő játékosokkal, és az alapos vizsgálat azt az eredményt adta, hogy amikor a játékosok elérik az utánpótlás vonal végét, alkalmatlanok megfelelni az elvárásoknak.

Képzeljük csak el: Rijkaard alatt az első csapathoz került Messi, Bojan és Giovanni Dos Santos, mindenki a Barça kiváló utánpótlásáról beszél, és közben a klubon belül elkészül egy ilyen lesújtó tanulmány! Amely egyebek között azt is tartalmazta, hogy néhány játékos kiemelkedése nem garancia a folytonosságra, a rendszer nem képes gondoskodni az első csapat utánpótlásáról, csupán ugródeszkát jelent néhány egyéniség számára. 
A tanulmány további része szerint a külföldi fiatalok érkezése nem jelent valódi perspektívát, átmenetileg megmenthetik ugyan a B csapatot, de a hatásuk nem állandó. A végkövetkeztetés: az utánpótlásnevelés jelenlegi helyzete elmaradott, nem megfelelő rendszer a 21. században. Az utánpótlásnak körülhatárolt, lefektetett tervre volt szüksége. 

Az összegzés katarzist jelentett és a Laporta-elnökség megértette ezt. 2007 nyarán felbukkant Guardiola és vele terv is érkezett: elsőként talpra kell állítani a B csapatot, majd a komplett utánpótlás-rendszert. Alig egy hónappal később az összes csapat a Benjamin-ig bezárólag kötelező jelleggel átvette az első csapat taktikai felállását.

A rendszer napjainkban.

A Barca utánpótlásrendszerében a fiatalok képességeiktől és fejlődésüktől függően összesen 15 csapatba nyerhetnek besorolást, hogy a végén eljuthassanak a professzionális szintig. 
Sorrendben: 

Prebenjamin (6-7 évesek), 
Benjamin C,- B,- A (8-10 évesek), 
Alevín D,- C,- B,- A (10-12 évesek), 
Infantil B,- A (12-14 évesek), 
Cadete B,- A (14-16 évesek), 
Juveníl B,- A (=C keret) 16-18 évesek,
 végül a Barça B, ahol tehetségüktől függően 16 éves koruktól szerepelhetnek a fiatalok.
 A teljes folyamatban összesen 24 edző dolgozik, a B keretig bezárólag csapatonként egy edző, egy másodedző, egy pályaedző, egy fizikoterapeuta és egy orvos foglalkozik a gyerekekkel. (A számok alapján kiderül, hogy egy-egy szakember feladatától függően több csapat irányítását is végzi.) Az Atlétic, mint a profi futball képviselője kiegészül erőnléti edzővel, kapusedzővel, további három fizikoterapeutával és két taktikai elemzővel.

A klubnak 15 játékosmegfigyelője dolgozik Katalóniában, további 15 Spanyolországban és még 10 az egész világon. A Barça 15 klubbal áll szerződésben világszerte, ahova pénzbeli támogatást, technikai tanácsadást, edzésmódszereket és edzőket biztosít helyben azon fiatalok számára, akik még nem készek eljutni a La Masiába. Barçás akadémia található többek között Mexikóban, Dubai-ban, Egyiptomban, Kuvaitban, Argentínában, Hong-Kong-ban, Kamerunban, Londonban, az USA-ban, Ghánában, Dél-Afrikában, a Japán iskola megnyitása folyamatban van. A külföldi akadémiák mindegyikében az alapprogram, az edzésbeosztás és az oktatás egy az egyben a La Masiában alkalmazott megoldásokat követi.

A gyerekek leghamarabb 6 éves korukban juthatnak be a Barça utánpótlásrendszerébe, rendszerint 13-14 éves korukban kerülhetnek be a kollégiumba. Évente több mint ezer különböző korú fiatal próbál bekerülni, öt különböző szakember nézi meg a gyerekeket, mielőtt aláírnák a szerződést. A kiválasztásnál az elsődleges szempont a jó képességek megléte, emellett a csapatba való beilleszkedés és csapatban való funkcionálás is alapvető. A fizikai adottságok nem számítanak, a lényeg a gyerekek tehetsége és az, hogyan bánnak a labdával. További szempont a szelekció során, hogy a mindenkori összetétel közelítsen az ideálisnak tartott 50 % katalán nemzetiségű, 35 % spanyol és 15 % külföldi fiatalokból álló arányokhoz.

A „Pep projekt”

A koncepció alapjai:

1. Az arculat átalakítása

2. A logisztika tisztázása

A terv alaptétele, hogy önmagában a tehetség nem versenyképes, ezért a körülményeket professzionális szintre kell emelni és modernizálni. A kulcs a La Ciutat Esportiva (a Barça 2006-ban megnyitott edzőközpontja), mert az teremti meg a játékosok számára a profi körülményeket, a technikai újítások hasznosítását. A cél korrigálni és formálni a gyerekeket, minél közelebb hozni őket az elit szinthez, ezzel válik lehetővé a pályafutások kontrollált irányítása.

Az edzők kiválasztásának alapja az lett, hogy képesek legyenek kombinálni a kérlelhetetlen, professzionális szigort az emberséges bánásmóddal, helyesen alkalmazva a kettőt a megfelelő helyen és időben. Az edzők vezetőkké váltak, akik közvetlen közreműködést biztosítanak a futballpálya és a rendszer elméleti irányítói között.

1. Versenyképesség

2. Csapatformációk

3. Sportkultúra

2007-ben a Barça B egy szimpla, átmeneti lépcsőfokból önálló csapattá vált és célt adtak számára. Az elvárás a saját bajnokságuk megnyerése lett, ezzel pedig kiemelték őket a gyerekek szintjéről, hogy lemoshassák magukról a szégyenfoltot. 
Ezen a ponton Pep – és rajta keresztül a Barça - gyakorlatilag felrúgta a holland utánpótlás-filozófia alapelveit (ld. később)! Eredménykényszer alá helyezték a B csapatot, felismerve, hogy ebben a korban a játékosoknak már érezniük kell a professzionális futball elvárásait, mert csak így lesznek képesek kezelni a hirtelen szemléletváltozást, amit az első kerethez való csatlakozás jelent. 

Ezen kívül világos keretek közé szorították az elvárásokat: a fiatalok napi szintre bontva végzik feladataikat, egyéniségekként és csapatként is tökéletesen kell együttműködniük, stratégiát és taktikákat tanulnak, ezen kívül a helyes viselkedést a pályán és azon kívül is. A csapat alapelvei közé került a törekvés arra, hogy minden nap, minden edzés, minden beszélgetés alapeleme legyen a kemény munka, az áldozatvállalás, a tisztelet, az alázat, a szigor, a professzionalizmus, az ambíció, a felelősségérzet, az igényesség, a szolidaritás és a nagylelkűség.
Miután felállították az értékrendeket, meghatározták a célokat a csapat számára, átszervezték az edzők és a személyzet struktúráját, csapatszinten minden korosztály számára meghatározták a játékrendszert, a legmagasabb szintet megcélozva, a B csapat játékosait két kategóriába osztották. 

1. Gerincek (tudjuk-tudjuk, de jobban nem lehetett lefordítani, és tartalmilag ez a leginkább patent - szerk.)

A csapategységért felelősek, jellemük alkalmassá teszi őket erre. Általában kicsivel idősebbek a csapat átlag életkoránál, tapasztaltabbak, visszafogottabbak. A csapat felállásának kötött alapkövei, a játékritmus megalkotói anélkül, hogy akadályoznák a „gyöngyöket” (ld. később). Feladatkörüket és képességeiket tekintve ők lehetnek a „jövő Xavi-jai”.
A „gerinceket” a B keretben egyfajta segítőként is kell értelmezni a fiatalabb játékosok mellett. Maximum két évet tölthetnek a B keretnél, ez idő alatt kell bizonyítaniuk a Barça felé, hogy az első csapat profijaivá válhatnak. Amennyiben erre nem lesznek képesek, bizonyos képességeiket figyelembe véve a keretben maradhatnak, hogy tovább segíthessék az érkező fiatalok beilleszkedését, de szándékuk szerint máshol is megkezdhetik a profi pályafutásukat. Azokkal, akik két év alatt nem képesek megfelelni semmilyen szempontból, a klub szerződést bont.

2. Gyöngyök

A „gyöngyök” speciális értéket képviselnek, mert mindannyian rendelkeznek olyan különleges képességekkel, melyek kiemelik őket a csapatból. Éppen ezért lassan és megfontoltan, irányítottan fejlesztik őket, hogy elérhessék képességeik maximumát. A Juveníl-ből érkeznek, és jellemzően két csoportba tartoznak. Az egyiket azok alkotják, akik kimagasló tehetségük alapján kortársaikat megelőzve lépegetnek felfelé és akár egy-két éven belül képesek lehetnek helyt állni az első csapatban; a másikat pedig azok, akik életkoruk miatt - 19 évesen – automatikusan lesznek a keret tagjai. Utóbbiak számára szintén fennáll a legfeljebb két éves időszak, amin belül lehetőség nyílik számukra bizonyítani a klub felé. A jelenlegi első keretből - kevéssé meglepő módon - leginkább Messi pályafutása a „legtökéletesebb gyöngy”.

A B keret játékosainak 3 fejlődési fázison keresztül kell megállniuk a helyüket:

1. Cserejátékosok. A szerepük csupán versenyhelyzetet teremteni, nincs elvárás velük szemben, a hibáikat nem büntetik. Feladatuk megismerni a professzionális módszereket, és játékperceket szerezni.

2. Kezdőjátékosok. A játékosok szerepe a játékrendszerben tudatossá válik, közreműködésük befolyásolja a csapatot. A szerepüknek felelősségteljessé kell válnia, ezt érezniük kell, a teljesítményüknek fejlődnie kell, visszaesés csak esetenként fogadható el.

3. Kulcsjátékosok. Ezek a játékosok közvetlenül az első keret közelében vannak és a B keret kulcsemberei. Ők a csapattársak példaképei, vezérei a csapatnak. Kötelességük segíteni a csapatot és garantálni a csapat versenyképességét, közvetlenül felelnek a csapat fejlődéséért. Állandósuló kiemelkedő teljesítményük garantálja, hogy lehetőséget kapjanak az első csapatban. A jövőjük egyértelmű ebben a fázisban.

A fázisokban mindenki 6 hónapig tartózkodhat, ezen időszakonként értékelik a teljesítményüket és vizsgálják felül a státuszukat.

A terv további irányvonalai: a játékos fejlesztés legyen kiegyensúlyozott, se nem túl gyors, se nem túl lassú. A cél elsősorban kényelmessé tenni a gyerekek számára a fejlődést, külső nyomás nélkül. Ha a tehetségük káprázatos, a folyamatot felgyorsítják, de nem hagyhatják ki a három fázist. Ha szükséges, az időtartamok lerövidíthetőek, de senki nem léphet át fázist. Ha szükséges, az edző javaslatot tehet, hogy a játékost előre vagy hátra rendelje két szint között, de a döntése csakis a program alapelveihez igazodhat, nem lehet önfejű. Akik már három éve a „gyöngyök” közé tartoznak, vagy pl. korosztályos világbajnokok, azoknak automatikus is lehet az útjuk az első csapat felé. Akik bizonyítanak, maradnak, akik nem, azokkal a klub szerződést bont.

Pofonegyszerű: szerezz játékosokat saját nevelésből, mert sokkal olcsóbb. Ráadásul a lojalitásuk a klub felé megfizethetetlen.

A futballfilozófia és a kollégium alapelvei.

A legfontosabb, hogy a gyerekek 7 és 15 éves koruk között megtanulják a labdát kontrollálni, a labdával futni, nagyon gyorsan gondolkodni és tökéletesen passzolni. Ezen kívül lényeges, hogy megértsék azt a taktikát, ami a Barçában ugyanaz a 8 évesek esetében, mint a nagy csapatnál. Csak ezt kell megtanulniuk, semmi mást. 
Az utánpótlásképzésben a fókusz a technikai képességek fejlesztésére irányul, ami lehetővé teszi mindenkinek, hogy bármely pozícióban helyt álljon. 16 éves korig minimális mennyiségű erőnléti edzést végeznek a gyerekek, csak labdával gyakorolnak. Ezután lép be a képbe az erőteljes fizikális felkészítés, de még itt is mindig vegyítik az erő fejlesztését a labdás gyakorlatokkal. A kiválasztás és a fejlesztés során alapelv az olyan tehetségek keresése, akik nem fizikálisan erősek, inkább nagyon jó az észjárásuk, akik készek döntéseket hozni, akik technikás és gyors futballistává fejlődhetnek.
Az említett filozófiában egy az egyben visszaköszön a holland szemlélet, melynek alapja, hogy mindenekfelett a rendszerben kell gondolkodni. A németalföldön dolgozó edzőket nem a csapataik eredményei alapján ítélik meg, hanem annak alapján, hogy mennyire képzettek a játékosaik. 
Így a Barçában is minden utánpótlásedzőnek tudomásul kell vennie - bármennyire is ellenkezik az egyéni edzői ambícióinak az érvényesülésével -, hogy a fiatal játékosok egyéni fejlődésének érdeke fontosabb a csapata érdekénél. A gyerekeket természetesen arra kell tanítani, hogy a játék célja a győzelem, de ebben a korban csak másodlagos vagy harmadlagos az eredmény. Hollandiában a saját nevelésű futballista bemutatkozása az első csapatban többet ér, mint az ifijátékosok bajnoki címe.

A kollégium legfontosabb célja, hogy az itt tanulók normális gyerekekként nőjenek fel. A kezdeti beilleszkedési nehézségeket a La Masia igyekszik azzal segíteni, hogy az oldott légkörnek köszönhetően a gyerekek mihamarabb barátokat szerezhessenek. Carles Folguera 2002 óta az igazgató, alapelve a tökéletes kapcsolat a gyerekek, az edzők, a tanárok és a szülők között. A gyerekek - meglepő módon - naponta alig több mint másfél órát foglalkoznak focival, a kiemelt hangsúly a tanuláson van.
 Ezért igény esetén a gyerekekkel például külön tanár foglalkozik a kollégiumban, amikor naponta visszatérnek az iskolából.

„A gyerekek 10-15 %-a juthat el a topligákba, összesen 30-40 %-uk lehet képes profiként megállni a helyét. Egy erős iskola segít a többség számára boldogulni az életben akkor is, ha végül civil pályára mennek.” – Carles Folguera

A B keret játékosai nem csupán a sporttal foglalkoznak, de felkészülnek a jövőre is. A jelenlegi csapatból tizenegyen járnak felsőfokú iskolába, a legtöbben a Testnevelési Egyetemre, de többen üzleti tanulmányokat folytatnak - Miño például jogi egyetemre jár, Fontás pedig tanári diplomát szerez majd. Ezek a játékosok a klubbal egyeztetve állítják össze tantervüket, figyelembe véve az edzések és meccsek idejét. A kollégium szoros kapcsolatot ápol az iskolákkal, így ellenőrzik, hogy a gyerekek tartsák a szintet és nehogy idő előtt feladják tanulmányaikat. 
Bár senki nem várja el tőlük, hogy diplomát szerezzenek, a La Masia beléjük ülteti az igényt, hogy egyetemre menjenek. A játékosok diplomát szerezhetnek, ha kimagaslók a tanulmányi eredményeik, de azonnal hazaküldik őket, ha ezek az eredmények nem elég jók!

„Veszélyes, ha a gyerekek előtt csakis a sikeres karrier lehetősége lebeg. Látják maguk körül a jelenlegi sztárokat, azt hiszik, az útjuk egyértelmű, hiszen a La Masiában vannak. Ezért folyamatosan türelemre intjük őket, hogy az út hosszú és nem mindenkinek sikerül. Erre figyelmeztetjük őket minden nap.” – Carles Folguera.

A klub a gyerekek életstílusát és jellemét is irányítja, megtanítja őket egészségesen táplálkozni és korai lefekvéshez szoktatja őket, elkerülendő az „éjszakai életet”.

Amikor a gyerekek meccset játszanak, három fő szempontot nevelnek beléjük:

1. Többnek kell lenniük, mint egy sportcsapat. Játsszanak nagyon kevés szabálytalansággal és minimális agresszióval.

2. Úgy próbáljanak nyerni, hogy szép játékot játszanak, kreatív hozzáállással, támadófocival.

3. Győzelmüket az eredményjelzőn érjék el, de az első kettő nélkül nem lesz teljes a siker.
A La Masia további alapelve a regionális nacionalizmus. Helyi tehetségek szolgálják a klubot, ez erős és meghatározott elkötelezettséget feltételez Katalónia kultúrája iránt. A kiválasztás során a helyiek előnyben vannak, külföldről csak kivételes tehetségek érkezhetnek. Az ideérkező külföldiek először katalánul tanulnak meg, az oktatás is ezen a nyelven folyik.

Egy átlagos nap a kollégiumban.

Az ébresztő 6:45-kor van, a közös reggeli 7:00-kor. 7:30-kor kisbuszokkal viszik a gyerekeket iskolába, ahonnan 14:00-kor érkeznek vissza. 14:15-kor közös ebéd, majd szabadidő 16:00-ig. Ezt az időszakot igény szerint tölthetik a gyerekek sziesztával, vagy a házi feladatuk elkészítésével. Természetesen a netezés, olvasás, videojáték, csocsó, ping-pong lehetősége is adott számukra. 16:00-18:00 között edzésen vannak, majd a közös vacsora következik 21:00-kor, végül 22:00-kor lefekvés.

Idézetek:

„Kinéztél az ablakon és ott volt a Camp Nou szemben. Folyton arra gondoltam, hogy ott játszani hatalmas siker lesz.” – Andrés Iniesta.
„Azt vallják, hogy nem csak futballistát nevelnek belőled, hanem embert, és ez így igaz. Megtanulod a tiszteletet a többiekkel szemben, ez lesz a legfőbb elved. Nagyon gyorsan nőttem fel ott.” – Pepe Reina.
„Iniesta nagyon korán, 12 évesen került a klubhoz. A szülei minden vasárnapot vele töltöttek látogatóban, aztán nehéz volt, amikor elmentek. Ő nagyon közel állt a családjához és minden búcsúzás egy mini-dráma volt vasárnaponként. Ini sokat sírt és sok időt töltött a házamban, ahol anyám mindig viccelődött, hogy megnevettesse, mert sokat szenvedett azokban a napokban.” - Albert Benaiges, Iniesta edzője.
„Amikor megérkezett a La Masiába, napokon keresztül nem szólt egyetlen szót sem.” – Carles Folguera. „Életem legjobb napja volt, amikor beköltöztem, életre szóló barátságokat kötöttem itt.” – Cesc Fàbregas.

„A La Masia egyetlen, nagy család. Nagyon sokat foglalkozunk a fiatalokkal, mert elszakadnak a családjuktól. Nagy hangsúlyt fektetünk arra, hogy az összes ünnepet úgy ünnepeljünk meg, mintha a családjuk körében lennének.” – Albert Capellas, a Barça utánpótlás nevelés igazgatója.

„Több más futballcsapat is ugyanilyen jó utánpótlás rendszerrel rendelkezik, a különbség az, hogy ők nem használják ki a benne rejlő lehetőségeket. Ez kicsit olyan, mint ha építenénk egy Ferrari-t, aztán meg nem használnánk.” – Albert Puig, korábbi Barça utánpótlás-nevelés edző.

A La Masia 2012-ben bezár és elköltözik egy új, 80 férőhelyes épületbe Sant Joan Despi-ben. Oriol Tortról nevezik el. „Ez egy kényszerű költözés, az új hely sokkal modernebb, a jelenlegi 600 m2-ről 5000 m2-re nő majd a rendelkezésre álló hely, 2 emelet helyett 5 lesz. A környezet változhat, de az elvek ugyanazok maradnak, mi át akarjuk vinni a családias légkört az új helyre is. Történhet bármi, de az igazi jelkép ez a kis kőépület marad.” - Carles Folguera.
